ΚΑΝΟΝΙΣΜΟΣ (ΕΚ) αριθ. 670/97 ΤΗΣ ΕΠΙΤΡΟΠΗΣ της 17ης Απριλίου 1997 για δεύτερη τροποποίηση του κανονισμού (ΕΚ) αριθ. 413/97 για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στις Κάτω Χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργάνωσης αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 3290/94 (2), και ιδίως το άρθρο 20 και το άρθρο 22 δεύτερο εδάφιο,

Εκτιμώντας:

ότι, λόγω της εμφάνισης της κλασικής πανώλης των χοίρων σε ορισμένες περιοχές παραγωγής των Κάτω Χωρών, θεσπίσθηκαν, για το εν λόγω κράτος μέλος, έκτακτα μέτρα στήριξης της αγοράς χοιρείου κρέατος με τον κανονισμό (ΕΚ) αριθ. 413/97 της Επιτροπής (3), όπως τροποποιήθηκε από τον κανονισμό (ΕΚ) αριθ. 580/97 (4) 7

ότι η ταχεία και αποτελεσματική εκτέλεση των έκτακτων μέτρων στήριξης συναντά προς το παρόν δυσκολίες λόγω προβλημάτων χωρητικότητας στις μονάδες επεξεργασίας ζωικών υποπροϊόντων στις οποίες πρέπει να μεταποιηθούν οι ζωντανοί χοίροι 7 ότι πρέπει, επομένως, να επιτραπεί η αποθήκευση των σφαγέντων χοίρων σε ψυκτικές αποθήκες και να καθορισθούν οι όροι επιτήρησης και ελέγχου που πρέπει να τηρούνται κατά την εν λόγω διαδικασία 7

ότι τα προβλήματα χωρητικότητας στις μονάδες επεξεργασίας ζωικών υποπροϊόντων οδήγησαν σε σημαντική αύξηση του βάρους των ζώων και, κατά συνέπεια, σε μία απαράδεκτη κατάσταση όσον αφορά την καλή διαβίωση των ζώων 7 ότι κρίνεται επομένως σκόπιμο να εφαρμοσθεί ο παρών κανονισμός από τις 27 Μαρτίου 1997 7

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 413/97 τροποποιείται ως εξής:

1. Το άρθρο 3 αντικαθίσταται από το ακόλουθο κείμενο:

«Άρθρο 3

Τα ζώα ζυγίζονται και σφάζονται, την ημέρα της παράδοσης, με τέτοιο τρόπο ώστε να μην είναι δυνατή η εξάπλωση της επιζωοτίας.

Μεταφέρονται χωρίς καθυστέρηση σε μονάδα αξιοποίησης ζωικών υποπροϊόντων και μεταποιούνται σε προϊόντα που ανήκουν στους κωδικούς ΣΟ 1501 00 11, 1506 00 00 και 2301 10 00, σύμφωνα με τις διατάξεις που προβλέπονται στο άρθρο 3 της οδηγίας 90/667/ΕΟΚ.

Ωστόσο, οι χοίροι προς πάχυνση δύνανται να μεταφέρονται σε σφαγείο όπου σφάζονται αμέσως και μπορούν να αποθηκευθούν σε ψυκτική αποθήκη πριν από τη μεταφορά σε μονάδα αξιοποίησης ζωικών υποπροϊόντων. Η διαδικασία σφαγής και αποθήκευσης πρέπει να διεξάγεται σύμφωνα με τις προδιαγραφές που προβλέπονται στο παράρτημα ΙΙΙ.

Οι ενέργειες πραγματοποιούνται υπό συνεχή έλεγχο των αρμόδιων ολλανδικών αρχών.»

2. Προστίθεται νέο παράρτημα ΙΙΙ του οποίου το κείμενο επισυνάπτεται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 27 Μαρτίου 1997.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Απριλίου 1997.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 349 της 31. 12. 1994, σ. 105.

(3) ΕΕ αριθ. L 62 της 4. 3. 1997, σ. 26.

(4) ΕΕ αριθ. L 87 της 2. 4. 1997, σ. 9.

ΠΑΡΑΡΤΗΜΑ

«ΠΑΡΑΡΤΗΜΑ ΙΙΙ

1. Το ίδιο καθεστώς ελέγχου που ισχύει προς το παρόν εφαρμόζεται για τη μεταφορά των ζώων από την εκμετάλλευση καθώς και για τη σφαγή τους. Κατά την ημέρα παράδοσης τα ζώα ζυγίζονται ανά φορτίο και σφάζονται σε σφαγείο.

2. Οι χοίροι προς πάχυνση σφάζονται και αφαιρείται το αίμα και τα εντόσθιά τους τα οποία μεταφέρονται ξεχωριστά και αμέσως από το σφαγείο στην μονάδα επεξεργασίας ζωικών υποπροϊόντων. Η μεταφορά λαμβάνει χώρα εντός σφραγισμένων φορτηγών, τα οποία ζυγίζονται τόσο κατά την αναχώρησή τους από το σφαγείο καθώς και κατά την άφιξή τους στην μονάδα επεξεργασίας ζωικών υποπροϊόντων.

3. Τα σφάγια ή τα μισά σφάγια κόβονται σε τρία μέρη. Για κάθε μέρος προβλέπεται ψεκασμός με προϊόν μετουσίωσης (μπλε του μεθυλενίου) ώστε το κρέας να μην προορίζεται για την κατανάλωση από τον άνθρωπο.

4. Οι εργασίες σχετικά με τη σφαγή, τη μεταφορά προς την ψυκτική αποθήκη, την κατάψυξη και την αποθήκευση, συμπεριλαμβανομένης της εξόδου και της μεταφοράς προς τη μονάδα επεξεργασίας ζωικών υποπροϊόντων, εκτελούνται υπό συνεχή έλεγχο των αρμόδιων ολλανδικών αρχών.

5. Η μεταφορά από το σφαγείο προς την ψυκτική αποθήκη λαμβάνει χώρα εντός σφραγισμένων φορτηγών τα οποία έχουν απολυμανθεί υπό συνεχή έλεγχο των αρμόδιων ολλανδικών αρχών.

Τα φορτηγά ζυγίζονται άδεια καθώς και φορτωμένα, στο σφαγείο και στην ψυκτική αποθήκη.

6. Η αποθήκευση λαμβάνει χώρα εντός ψυκτικών αποθηκών οι οποίες κλείνονται και σφραγίζονται από τις αρμόδιες ολλανδικές αρχές. Στις αποθήκες αυτές δεν γίνονται δεκτά άλλα προϊόντα προς αποθήκευση.

7. Μόλις στη μονάδα επεξεργασίας ζωικών υποπροϊόντων υπάρξει διαθέσιμη χωρητικότητα τα σφάγια μεταφέρονται σε αυτήν με σφραγισμένα φορτηγά υπό συνεχή έλεγχο των αρμόδιων ολλανδικών αρχών ή εξ ονόματος αυτών. Τα φορτηγά ζυγίζονται άδεια καθώς και φορτωμένα, στην ψυκτική αποθήκη και στη μονάδα επεξεργασίας ζωικών υποπροϊόντων.»